Avicii innlagt på sykehus i Miami
Det skriver kjendisnettstedet TMZ. Bergling skulle være en av de første artistene som spilte på Ultra Music Festival, som starter i Miami i helgen. Men noen timer før showet skulle starte på hotellet SLS, så fikk arrangøren beskjed om at superstjernen, som er en av verdens best betalte DJ-er, hadde blitt kjørt til sykehus. Fredag morgen melder TMZ at DJ-stjernen er blitt utskrevet fra sykehuset. Manageren til Bergling har varslet at de kommer med en kunngjøring om hva som har skjedd i løpet av dagen. Det er ikke første gang Avicii blir innlagt på sykehus ute på turné. I mars i fjor måtte DJ-en avlyse show i Australia på grunn av magerelaterte problemer. Det samme skjedde i 2012 i New York. Den gangen hadde han betennelse i bukspyttkjertelen, og måtte tilbringe elleve dager på sykehus. Avicii er på få år blitt en av verdens mest populære DJ-er. Låten hans «Wake me up» er også blitt den mest spilte låten på Spotify noensinne med over 200 millioner strømminger. Fortsatt spilles den over 3,8 millioner ganger i uken.
Den svenske stjerne-DJ-en Tim Bergling (24), mer kjent som Avicii, ble i hui og hast kjørt til sykehus i Miami i natt.